Kresťanskodemokratická mládež Slovenska

Kresťanskodemokratická mládež Slovenska, skratka KDMS, je občianske združenie, mládežnícka politická organizácia, pracovne naviazaná na Kresťanskodemokratické hnutie. KDMS má vlastnú právnu subjektivitu a nie je súčasťou KDH. S KDH spolupracuje, keďže ho považuje za jedinú etablovanú kresťanskodemokratickú stranu, ktorá združuje najväčšie množstvo angažovaných kresťanov vo všetkých regiónoch.

Organizácia vznikla po ustanovujúcom sneme v Žiline 5. mája 1990 a zápise do registra občianskych združení v auguste 1990 ako najstaršia fungujúca slovenská mládežnícka organizácia. KDMS združuje mladých ľudí so zmyslom pre kresťanské, národné a občianske princípy. Cieľom organizácie je politické vzdelávanie a rozvíjanie záujmu o politiku u mladých ľudí. Jadro pestrých aktivít sa orientuje na aktuálne spoločensko-politické témy. Pôsobí na domácej, ako aj na zahraničnej scéne mládežníckej politiky. KDMS je jedinou slovenskou organizáciou, ktorá je členom európskej mládežníckej organizácie YEPP, rovnako je členom stredopravej aliancie mládežníckych politických organizácií International Young Democrat Union. KDMS je tiež členom Rady mládeže Slovenska a Fóra kresťanských inštitúcií.

 Dejiny 
Organizácia vznikla v roku 1990. Impulzom pre založenie kresťansko-demokratickej mládežníckej organizácie na Slovensku bola výzva slovenských kresťanských intelektuálov pod vedením Jána Čarnogurského. Mladí ľudia po celej krajine začali spontánne vytvárať kluby, ktoré vznikali v snahe prezentovať názory a postoje mladých na verejné otázky. KDMS sa oficiálne inštitucionalizovala so žilinským snemom v máji 1990. Spočiatku do roku 1992 fungovala nevyjasnene medzi dvoma rôznymi politickými stranami – KDH a Kresťanskou sociálnou úniou. KDH vo svojich začiatkoch spolupracovalo tiež s Občiansko-demokratickou mládežou. Od roku 1991 organizuje KDMS vždy v lete stretnutie kresťanskej mládeže v Mýte pod Ďumbierom, resp. okolitých obciach, a tradičný výstup na Ďumbier. V roku 2002 účastníci výstupu na Ďumbier osadili nový vrcholový kríž.

Na štvrtom sneme KDMS v novembri 1993 bolo za najbližšieho spojenca označené KDH. Na piatom sneme KDMS v máji 1995 snem prijal výzvu, v ktorej kritizoval vládnutie Vladimíra Mečiara. Vyhlásil: „My, mladí kresťanskí demokrati sme rozhodnutí postaviť sa na odpor voči vznikajúcemu totalitnému režimu a použiť na to všetky dostupné prostriedky.“

V roku 2005 KDMS spolu s ODM a Novou generáciou podporili vysokoškolskú reformu ministra školstva Martina Fronca. V roku 2008 KDMS utrpela rozkolom v KDH a vznikom novej strany Konzervatívni demokrati Slovenska (KDS), keďže časť vtedajších členov prešla ku KDS a v KDMS ostalo iba asi 200 členov. Organizácia naopak rástla v 10. rokov 21. storočia, kedy mala k roku 2015 asi 400 členov.

V roku 2018 KDMS kritizovala pomalý pokrok pri rekonštrukciách vysokoškolských internátov za vlády koalície na čele so Smerom-SD. Rovnako v januári 2018 žiadali od ministerstva vnútra údajné faktúry za lety vtedajšieho prezidenta Andreja Kisku do Popradu.

V parlamentných voľbách v roku 2020 kandidovali členovia KDMS na kandidátnej listine KDH, najvyššie Milan Kabina z 11. miesta. Pred snemom KDH v lete 2020 KDMS podporilo ako kandidáta na predsedu Milana Majerského. V marci 2023 bol na sneme za predsedu opäť zvolený Matúš Mesároš. V auguste 2021 sa organizácia pripojila k výzve ministra školstva, vedy, výskumu a športu SR Branislava Gröhlinga k očkovaniu proti ochoreniu COVID-19 a podporila kampane „Za otvorené školy“.

 Ťažiskové aktivity 
Deklarovaným cieľom KDMS je vychovávať novú generáciu konzervatívnych a kresťanských lídrov, v rámci toho rozvíjať vzdelanie, záujem o politiku a schopnosť meniť veci. Špecializuje sa na neformálne vzdelávanie a diskusie s odbornými hosťami. Ako hlavné priority si určuje právny a prosperujúci štát, kde má každý priestor na sebarealizáciu. Táto vízia stojí na štyroch "S" pilieroch: sloboda, spravodlivosť, solidarita a subsidiarita. Od 10. rokov 21. storočia sa ťažisko komunikácie KDMS presunulo na sociálne siete, kde organizácia komunikuje svoje názory a aktivity.

Pod svojou hlavičkou vedie viacero aktivít ako festival Ďumbier, Dobrý nápad, Politická akadémia žien pod vedením europoslankyne Miriam Lexmann, Komunálna akadémia či Mládežnícke fórum kresťanskej demokracie.

 Hodnotové postoje 
KDMS je stredopravicová organizácia. Zastáva sociálne konzervatívne a kresťansko-demokratické názory v sociokultúrnych otázkach a zaujíma postoj voči ľavicovej politike. V zahraničnej politike podporuje členstvo SR v EÚ aj v NATO a multilaterálnu spoluprácu v OSN. V otázkach energetiky a klimatickej zmeny podporuje jadrovú energiu. Do politického diskurzu premieta tiež náboženské myšlienky.

 Predsedovia 
 Ján Dečo – 5. máj 199025. máj 1991 – zvolený na I. Sneme KDMS v Žiline
 František Stano – 26. máj 199121. november 1992 , zvolený na II. Sneme KDMS v Nižnej
 Michal Sallem – 22. november 199220. november 1993, zvolený na III. Sneme KDMS v Ružomberku
 Martin Vahančík – 20. november 19936. máj 1995, zvolený na IV. Sneme KDMS v Bratislave
 Peter Stach – 7. máj 199523. apríl 1999, zvolený na V. a VI. Sneme KDMS v Bardejove, resp. v Martine (1995 a 1997)
 Jana Tutková – 24. apríl 199920. október 2000, zvolená na VII. Sneme KDMS v Ružomberku
 Boris Ažaltovič – 21. október 200012. apríl 2003, zvolený na VIII. Sneme KDMS v Poprade
 Mária Majdová – 13. apríl 200324. november 2007, prvýkrát zvolená na IX. Sneme KDMS v Bratislave
 Martin Krajčovič – 24. november 200714. máj 2011
 Branislav Rajčáni – 14. máj 201116. február 2013
 Marek Degro – 16. február 201311. apríl 2015, zvolený na Sneme KDMS v Bratislave
 Radovan Gondžúr – 11. apríl 2015máj 2016 , zvolený na Sneme KDMS v Žiline
 Miroslava Stareková – máj 201611. november 2016 (zastupujúca predsedníčka)
 Martin Trúchlik – 11. november 201631. marec 2020: , zvolený na Sneme KDMS v Bratislave (2016 a 2018)
 Milan Kabina – 31. marec 202017. január 2021 (zastupujúci predseda)
 Matúš Mesároš – 17. január 202116. november 2024, zvolený na online sneme 2021 a na Sneme KDMS v Bratislave 2023
 Adam Bátovský – 16. november 2024súčasnosť, zvolený na XX. Sneme KDMS v Bratislave 2024

 Referencie 

 Externé odkazy 

 Oficiálna stránka združenia
 KDMS v registri strán Ministerstva vnútra SR

Kategória:Kresťanskodemokratické hnutie
Kategória:Organizácie založené v 1990
Kategória:Občianske združenia na Slovensku
Kategória:Mládežnícke organizácie politických strán na Slovensku